ORDE do 11 de decembro de 2008 pola que se establecen as bases reguladoras das axudas destinadas á realización de probas para determinar a calidade xenética, o rendemento do gando vacún leiteiro e á realización de técnicas ou prácticas innovadoras no ámbito de cría de animais da raza de gando vacún frisón, e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 17/12/2008

As directrices comunitarias sobre axudas estatais ao sector agrario no período 2000-2006 establecían as normas para a regulación de axudas, coa finalidade de apoiar o mantemento e a mellora da calidade xenética do gando. Nestes momentos as directrices comunitarias sobre as axudas estatais ao sector agrario e forestal (2007-2013) manteñen esta liña de axudas, cando realmente se contribúa ao mantemento e mellora da calidade xenética do gando. Este punto, xunto coa introdución de prácticas de cría innovadoras na nosa gandaría forman un propósito fundamental para a modernización do sector gandeiro galego en materia de xenética, sanidade e produción animal, a mellora da eficacia dos sistemas produtivos agrarios e das calidades nas súas producións e a optimización na utilización das oportunidades e recursos dispoñibles.
A determinación da calidade xenética do gando permite seleccionar animais máis eficientes para a transformación do alimento en leite. A velocidade ou ritmo ao cal se pode modificar a composición xenética da poboación de cara a unha maior frecuencia de xenes desexables determina a velocidade do progreso selectivo.
A comprobación dos rendementos de gando vacún leiteiro en Galicia ten por obxecto o estudo e a determinación dos parámetros produtivos necesarios para documentar os programas de mellora xenética e de manexo, e cumpre dúas funcións: en primeiro lugar, achega unha valiosa información sobre aspectos produtivos, reprodutivos e sanitarios dos animais que, unha vez procesados, permiten a súa utilización na xestión técnica da granxa e, por outra banda, esa información, xunto coa xenealoxía e a obtida tras a cualificación morfolóxica, serve para realizar as avaliacións xenéticas dos animais.
A aplicación na explotación de programas especiais de cría animal baseados na utilización das novas tecnoloxías reprodutivas é unha vía para obter animais máis eficientes e que contribúen a obter unha maior rendibilidade nas explotacións leiteiras galegas, así como un produto máis axeitado ás demandas da industria leiteira.
As novas biotecnoloxías reprodutivas permiten diseminar rapidamente os xenes desexables e ampliar a dispoñibilidade de nais xeneticamente superiores; así mesmo, permiten reducir o intervalo xeracional, logrando un maior progreso xenético na poboación por unidade de tempo. O conxunto da produción leiteira galega pode beneficiarse en gran medida cos avances que estas novas tecnoloxías reprodutivas achegan, gañando eficiencia na produción e mellorando substancialmente a calidade dos produtos.
As actividades para subvencionar enmárcanse no disposto nas directrices comunitarias sobre axudas estatais ao sector agrario e forestal 2007-2013 (2006/C 319/01) e no artigo 16 do Regulamento (CE) nº 1857/2006 da Comisión do 15 de decembro de 2006 (DO L 358, do 16 de decembro de 2006), sobre aplicación dos artigos 87 e 88 do Tratado ás axudas estatais para pequenas e medianas empresas dedicadas á produción de produtos agrícolas e polo que se modifica o Regulamento (CE) nº 70/2001.
En consecuencia, de acordo co previsto no artigo 30.1º.3 do Estatuto de autonomía de Galicia, e no uso das facultades que me confiren os artigos 7 e 14 da Lei 9/2007, do 13 de xuño, de subvencións de Galicia, así como as competencias que me confire a Lei de réxime financeiro e orzamentario de Galicia, e a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Capítulo I
Disposicións xerais
Artigo 1º.-Obxecto.
Esta orde ten por obxecto establecer, en réxime de concorrencia competitiva con rateo, as bases reguladoras, e convocan para o ano 2009 as seguintes axudas:
1. Apoio á realización de probas para determinar a calidade xenética do gando vacún frisón galego.
2. Apoio á realización de probas para determinar o rendemento do gando vacún frisón galego.
3. Apoio á realización de técnicas ou prácticas innovadoras no ámbito de cría de animais da raza de gando vacún frisón galego.
Estas axudas están recollidas respectivamente nas letras b e c, do punto 1, do artigo 16 do Regulamento (CE) nº 1857/2006 da Comisión do 15 de decembro de 2006, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas.
Artigo 2º.-Ámbito de aplicación.
O ámbito de aplicación desta orde será o territorio da Comunidade Autónoma de Galicia.
Artigo 3º.-Finalidade.
Os fins que se pretenden acadar con esta orde son os seguintes:
-O aumento da rendibilidade das explotacións gandeiras galegas, da súa viabilidade e do nivel de vida dos gandeiros.
-A modernización do sector gandeiro galego en materia de xenética, sanidade e produción animal.
-A mellora da eficacia dos sistemas produtivos agrarios e das calidades nas súas producións.
-A optimización na utilización das oportunidades e recursos dispoñibles.
-A fixación de poboación, especialmente da mocidade, no medio rural.
-Favorecer a profesionalización do sector leiteiro galego.
Artigo 4º.-Beneficiarios e requisitos.
Poderán ser beneficiarios destas axudas as entidades asociativas agrarias e entidades locais de ámbito provincial que reúnan os seguintes requisitos, para cada unha das liñas de axudas:
1. Primeira liña de axudas, destinadas á realización de probas para determinar a calidade xenética do gando vacún leiteiro:
a) Asociacións de criadores da raza frisona ou as súas federacións, sempre e cando agrupen cando menos o 80% dos criadores incluídos no seu ámbito xeográfico de acción, dentro da Comunidade Autónoma de Galicia.
b) Que desenvolvan os programas de determinación da calidade xenética do gando, nas explotacións asociadas.
c) O gando deberá ser de gandarías que realicen o control leiteiro de acordo co establecido no Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e cabrúas, e manter os seus efectivos no libro xenealóxico da raza. Deberán dispoñer tanto de equipamento técnico como de persoal propio para a desenvolvemento dos devanditos programas.
2. Segunda liña de axudas, destinadas á realización de probas para determinar o rendemento do gando vacún leiteiro:
a) Asociacións de gandeiros da raza de gando vacún frisón que desenvolvan o control de rendementos leiteiros na totalidade das explotacións incluídas no control leiteiro oficial do seu ámbito xeográfico de actuación, cando menos provincial, e dentro do territorio da Comunidade Autónoma de Galicia.
b) Que presenten un programa de actuación de acordo coas especificacións descritas no anexo I e II do Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e cabrúas.
3. Terceira liña de axudas, destinadas á realización de técnicas ou prácticas innovadoras no ámbito de cría de animais da raza de gando vacún frisón:
a) Entidades locais de ámbito provincial que realicen actuacións en polo menos o 5% das gandarías inscritas no Libro xenealóxico da raza frisona no seu ámbito territorial, dentro da Comunidade Autónoma de Galicia.
b) Que desenvolvan os programas de cría de animais que teñan por obxecto a introdución, nas explotacións implicadas, de técnicas ou prácticas innovadoras nesta materia, baseadas necesariamente en técnicas de multiovulación e transferencia embrionaria.
c) As gandarías en que realicen as actuacións deberán realizar o control leiteiro de acordo co establecido no Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e cabrúas e manter os seus efectivos no libro xenealóxico da raza. Os solicitantes deberán dispoñer tanto de equipamento técnico como de persoal propio para a desenvolvemento dos devanditos programas.
Todos os gandeiros que participen nos distintos programas de axuda, incluídos nesta orde, deberán cumprir na súa explotación as normas mínimas en materia sanitaria, de identificación, alimentación, medio natural, hixiene e benestar dos animais, de conformidade coa normativa comunitaria, nacional e autonómica.
Todos os beneficiarios destas axudas deberán cumprir co disposto no anexo I do Regulamento (CE) nº 364/2004 da Comisión do 25 de febreiro de 2004, polo que se modifica o Regulamento (CE) nº 70/2001 con vistas a ampliar o seu alcance ás axudas de investigación e desenvolvemento, e que se recolle no anexo V desta orde.
Artigo 5º.-Contía das axudas.
1. No caso da primeira e da segunda liña de axudas:
A contía das axudas poderá acadar ata o 70% dos custos derivados da realización de probas destinadas a determinar a calidade xenética e a realización de probas destinadas a determinar o rendemento do gando vacún leiteiro, segundo se establece na letra b, do punto 1, do artigo 16 do Regulamento (CE) nº 1857/2006 da Comisión do 15 de decembro de 2006, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas.
2. No caso da terceira liña de axudas:
A contía das axudas poderá acadar ata un 40% dos custos subvencionables de implantación, nas explotacións, de programas que desenvolvan técnicas ou prácticas innovadoras no ámbito da cría de animais; segundo se establece na letra c, do punto 1, do artigo 16 do Regulamento (CE) nº 1857/2006 da Comisión do 15 de decembro de 2006, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas.
3. Nas tres liñas de axuda, os custos derivados da realización do informe de revisión da conta xustificativa realizado por auditor de contas, establecido no punto 4 do artigo 14, poderá acadar, respectivamente, ata o 70% e o 40% dos custos subvencionables, segundo se establece nas letras b) e c), do punto 1, do artigo 16 do Regulamento (CE) nº 1857/2006 da Comisión do 15 de decembro de 2006, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas e polo que se modifica o Regulamento (CE) nº 70/2001.
4. Para as tres liñas de axuda, cando o número de solicitudes con dereito a axudas exceda o crédito dispoñible para a liña establecida, realizarase un rateo cos fondos dispoñibles para ela, a Dirección Xeral de Produción, Industrias e Calidade Agroalimentaria proporá reducir proporcionalmente as contías unitarias das axudas, co fin de non superar devandita contía total.
Artigo 6º.-Solicitudes e prazo de presentación.
1. As solicitudes presentaranse segundo os modelos xuntos, no anexo I, II, e III para cada un dos tipos de axudas, e deberán ir debidamente cubertas e asinadas polo solicitante ou representante.
Presentaranse nos rexistros dos órganos dependentes da Consellería do Medio Rural, ou nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o Regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co obxecto de que na cabeceira da primeira folla do documento que se
queira enviar se faga constar, con claridade, o nome da oficina e a data, o lugar, a hora e minuto da súa admisión.
A presentación da solicitude de concesión de axuda polo interesado implicará a autorización á Dirección Xeral de Produción, Industrias e Calidade Agroalimentaria para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Así mesmo, de acordo co establecido na disposición primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
2. Se a documentación achegada fora incompleta ou presentase erros que poden ser reparados, requirirase o responsable para que, no prazo de dez días hábiles, desde o seguinte ao de recepción do requirimento, emende o defecto ou achegue os documentos preceptivos, con advertencia de que, se non o fixer, terase por desistido da súa solicitude tras resolución, de acordo co establecido no artigo 71 da Lei 30/1992, do 26 de novembro, na súa redacción dada pola Lei 4/1999, do 13 de xaneiro.
A Consellería do Medio Rural poderá solicitar dos peticionarios toda a información e xustificacións técnicas e económicas que considere necesarias, co obxecto de comprobar a realización das actuacións subvencionables e os custos derivados.
3. Á solicitude xuntaráselle a documentación que a seguir se relaciona, para cada unha das liñas de axuda:
-Acreditación da personalidade xurídica da entidade solicitante e os seus estatutos.
-Acreditación da representatividade do solicitante.
-Fotocopia cotexada do número ou código de identificación fiscal.
-Certificado orixinal da entidade financeira sobre a titularidade da conta en que se solicita o ingreso do importe da axuda.
-Declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien o proxecto, segundo o modelo establecido no anexo IV desta orde.
-Certificación de agrupar, cando menos, o 80% dos criadores incluídos no seu ámbito xeográfico de acción, dentro da Comunidade Autónoma de Galicia, ou no caso de ser entidades locais de ámbito provincial, relación de gandarías obxecto de posible actuación.
-Memoria do programa de actuación que se pretende desenvolver, obxectivos, orzamento pormenorizado e prazo de execución.
-Esta memoria deberá describir:
-A sistemática de traballo para seguir na execución do programa, que debe ter en conta as indicacións establecidas no anexo I e II do Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e cabrúa, no caso das axudas descritas no punto 2 do artigo 1 desta orde.
-Establecerse seguindo os puntos establecidos no anexo IV, no casa das axudas descritas no punto 2 do artigo 5 desta orde.
-As funcións do persoal cunha contratación susceptible de ser financiada.
-Os censos de explotacións e reses sobre os que se desenvolve o programa.
-Desagregación dos investimentos previstos.
-Avaliación económica dos investimentos que se van realizar.
-Avaliación económica da subvención solicitada.
-Acreditación de que se dispoñen dos medios técnicos e de persoal adecuados para a realización das actividades subvencionadas.
-Acreditación de ter aprobadas por acordo da súa Xunta Directiva ou Consello de Administración, as actuacións subvencionables polas que se solicita a axuda.
-Acreditación ou certificación da acta de reunión da Xunta Directiva ou Consello de Administración, pola que se acorda a exixencia, a todos os socios ou integrantes, do cumprimento das normas mínimas en materia sanitaria, identificación, alimentación, medio natural, hixiene e benestar dos animais, de conformidade coa normativa comunitaria, nacional e autonómica.
4. Prazo de presentación: o prazo de presentación de solicitudes será de 1 mes contado a partir do seguinte ao da publicación desta orde no Diario Oficial de Galicia.
Artigo 7º.-Autorización.
1. Para os efectos do previsto no artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da subvención comportará a autorización do solicitante para que o órgano concedente obteña, de forma directa, a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos, todo isto consonte ao establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
4. De acordo co establecido no artigo 15.3º da Lei 9/2007, do 13 de xuño, de subvencións de Galicia, os beneficiarios deberán dar a axeitada publicidade do carácter público do financiamento de programas, actividades, investimentos ou actuacións de calquera tipo que sexan obxecto de subvención, nos termos regulamentariamente establecidos.
Artigo 8º.-Tramitación e resolución.
O órgano instrutor do procedemento será a Dirección Xeral de Produción, Industrias e Calidade Agroalimentaria. O expediente será resolto polo conselleiro do Medio Rural, por proposta do director xeral de Produción, Industrias e Calidade Agroalimentaria.
A consellería notificará, nun prazo de nove meses contados a partir do día seguinte ao da publicación desta orde no Diario Oficial de Galicia, a resolución da solicitude. A falta de notificación no dito prazo poderase entender desestimatoria das solicitudes de axuda. Esta resolución pon fin á vía administrativa e contra ela poderase presentar recurso potestativo de reposición ante o mesmo órgano, no prazo dun mes a partir do día seguinte ao da súa notificación, ou ben, alternativamente, recurso contencioso-administrativo no prazo de dous meses contados a partir do día seguinte ao da notificación.
Artigo 9º.-Concorrencia e acumulación de subvencións, axudas, ingresos ou recursos que financien as actividades subvencionadas.
1. Xunto coa solicitude inicial, os peticionarios das axudas presentarán unha declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionables, segundo o modelo establecido no anexo IV desta orde.
2. En calquera caso, coas xustificacións, e se houbese modificación da declaración anterior, o peticionario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas.
Artigo 10º.-Control da execución dos programas.
O control da execución dos programas levarao a cabo a Dirección Xeral de Produción, Industrias e Calidade Agroalimentaria.
Se, como consecuencia dos controis se detectasen incumprimentos na execución dos programas e actuacións obxecto das axudas en aspectos relevantes para a súa efectividade, aplicaranse deducións sobre as axudas aprobadas:
1. Na segunda liña de axudas, destinadas á realización de probas para determinar o rendemento do gando leiteiro, ponderarase a gravidade e frecuencia dos incumprimentos, considerándose incumprimentos relevantes, para estes efectos:
1.1. Non realizar o control leiteiro oficial coa periodicidade establecida.
1.2. Non recoller e/ou identificar as mostras individuais do leite.
1.3. Non recoller os datos reprodutivos dos animais.
1.4. Non codificar correctamente as incidencias producidas nos controis.
As deducións parciais aplicables serán as seguintes:
-Do 5% do importe da axuda para o caso de incumprimentos relevantes detectados no 10% das explotacións inspeccionadas ou controis realizados.
-Do 15% do importe da axuda para o caso de incumprimentos relevantes detectados no 20% das explotacións inspeccionadas ou controis realizados.
-Do 25% do importe da axuda para o caso de incumprimentos relevantes detectados no 30% das explotacións inspeccionadas ou controis realizados.
-Aplicarase a perda total do dereito á axuda para o caso de incumprimentos relevantes detectados en máis do 40% das explotacións inspeccionadas ou controis realizados.
2. Na primeira e terceira liña de axudas, destinadas á realización de probas para determinar a calidade xenética do gando leiteiro e, destinadas á realización de técnicas ou prácticas innovadoras no ámbito da cría de animais da raza de gando vacún frisón, ponderarase a gravidade dos incumprimentos en función dos obxectivos non acadados ou non conseguidos, e establecidos previamente nos correspondentes programas aprobados.
As deducións parciais aplicables serán as seguintes:
-Do 5% do importe da axuda para o caso de incumprimentos do 10% dos obxectivos establecidos no programa aprobado.
-Do 15% do importe da axuda para o caso de incumprimentos do 20% dos obxectivos establecidos no programa aprobado.
-Do 25% do importe da axuda para o caso de incumprimentos do 30% dos obxectivos establecidos no programa aprobado.
-Aplicarase a perda total do dereito á axuda para o caso de incumprimentos do 40% dos obxectivos establecidos no programa aprobado.
Artigo 11º.-Modificación das axudas.
1. As subvencións a que se refire esta orde consideraranse subvencións máximas e poderán ser reducidas, por proposta da Dirección Xeral de Produción, Industrias e Calidade Agroalimentaria, cando exista concorrencia doutras axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionables.
2. Toda alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas poderá dar lugar á modificación da resolución de concesión.
Artigo 12º.-Reintegro da axuda, obriga de facilitar información.
1. O interesado ten a obriga do reintegro, total ou parcial, da subvención ou axuda pública percibida xunto cos xuros de demora devengados desde o seu pagamento nos supostos de incumprimento, como recolle o artigo 33 da Lei 9/2007, do 13 de xuño, de subvencións de Galicia.
2. Así mesmo, ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como as que lle solicite calquera órgano comunitario de inspección ou control.
Artigo 13º.-Réxime de incompatibilidades.
As axudas previstas nesta orde son compatibles con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais, sempre que se cumpran os límites establecidos na normativa aplicable e que, en ningún caso, se supere o 70% ou 40% segundo a liña de subvención, do custo total da actividade financiada.
Artigo 14º.-Xustificacións.
1. As xustificacións técnicas e económicas da realización do programa deberán presentarse antes do 15 de novembro, preferentemente no rexistro da consellería, das súas delegacións provinciais ou nas oficinas agrarias comarcais. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Cando se trate de xustificacións de gastos en nóminas de persoal contratado polas entidades solicitantes para desenvolver as actuacións subvencionables poderanse presentar ata o 15 de decembro, mediante a súa entrega á Dirección Xeral de Produción, Industrias e Calidade Agroalimentaria.
2. Transcorrido o prazo sen que o/a beneficiario/a presentase a documentación solicitada poderase entender a perda do dereito ao cobramento.
3. Por regra xeral, os gastos realizados polo beneficiario final deberán xustificarse mediante facturas orixinais pagadas. Nos casos nos que isto non sexa posible, os gastos xustificaranse por medio de documentos contables de valor probatorio equivalente. Para efectuar o pagamento da axuda concedida é necesario que os beneficiarios presenten os xustificantes orixinais de investimento total, transferencia bancaria dos pagamentos, unha relación informatizada destes e unha memoria explicativa sobre a realización das actividades auxiliadas, que probe a prestación efectiva dos servizos. Para cada concepto, presentarase unha táboa comparativa entre os gastos realizados, debidamente xustificados, e os presentados no orzamento inicial. A relación informatizada das facturas debe constar dos seguintes campos: concepto, provedor, número de factura, data de emisión e data de pagamento, base impoñible, importe correspondente ao IVE e importe total con IVE.
4. Esta xustificación debera ir acompañada dun informe de auditor de contas inscrito como exercente no Rexistro Oficial de Auditores de Contas dependente do Instituto de Contabilidade e Auditoría de Contas, para cuxo efecto o auditor levará a cabo a revisión da conta xustificativa verificando tanto que os gastos se xustificaron mediante as correspondentes facturas, como os pagamentos mediante transferencia bancaria, dentro do período subvencionable (antes do 15 de novembro), e cuxo obxecto se corresponde cos conceptos subvencionables en cada liña, con suxeición ás normas de actuación e supervisión que, se é o caso, propoña a Intervención Xeral da Xunta de Galicia.
5. Considérase gasto realizado o que foi efectivamente pagado, de xeito que aqueles gastos presentados en que non se xustifique o seu pagamento mediante transferencia bancaria teranse que xustificar do mesmo xeito no momento en que se realicen, para que a axuda se poida pagar.
6. De acordo co artigo 28, apartado 6 da Lei 9/2007, do 13 de xuño, de subvencións de Galicia, cando as actividades fosen financiadas, ademais de coa subvención, con fondos propios ou con outras subvencións ou recursos, deberá acreditarse na xustificación o importe, a procedencia e a aplicación de tales fondos ás actividades subvencionadas.
7. De acordo co artigo 29, apartado 3 da Lei 9/2007, do 13 de xuño, de subvencións de Galicia, cando o importe do gasto subvencionable supere a contía de 30.000 euros, no suposto de custo por execución de obra, ou de 12.000 euros no caso de subministración de bens de equipamento ou prestación de servizos por empresas de consultoría ou asistencia técnica, o beneficiario deberá solicitar, como mínimo, tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten ou salvo que o gasto se realizase con anterioridade á solicitude da subvención.
A elección entre as ofertas presentadas, que deberán incluírse na xustificación, ou, se é o caso, na solicitude da subvención, realizarase conforme a criterios de eficiencia e economía e debe xustificarse expresamente nunha memoria cando non recaia na proposta económica máis vantaxosa.
Conforme o disposto no artigo 18 do Regulamento 1857/2006 sobre a aplicación dos artigos 87 e 88 do Tratado e das axudas estatais para as pequenas e medianas empresas dedicadas á produción de produtos agrícolas, no que se establecen as condicións previas á concesión de axudas, non poderán subvencionarse actividades levadas a cabo con anterioridade á aceptación expresa e vinculante para a autoridade competente da solicitude da axuda presentada.
Artigo 15º.-Pagamentos.
1. Recibida a documentación xustificativa da axuda, os órganos competentes da consellería, antes de proceder ao seu pagamento, poderán solicitar as aclaración ou informes que consideren oportunos.
2. O pagamento da subvención realizarase con xustificación previa, polo beneficiario, da realización da actividade, proxecto, obxecto ou adopción do comportamento para o que se concedeu, nos termos establecidos nesta orde.
3. Producirase a perda do dereito ao cobramento total ou parcial da subvención, no suposto de falta de xustificación ou de concorrencia dalgunha das causas previstas no artigo 33 da Lei 9/2007, do 13 de xuño, de subvencións de Galicia.
4. Unha vez concedida a axuda, poderase proceder á realización de pagamentos fraccionados, que responderán ao ritmo de execución das accións subvencionadas, e aboaranse por contía equivalente á xustificación presentada, segundo se determina no artigo anterior.
5. De acordo co disposto nos artigos 16 e 17 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, estes pagamentos parciais estarán suxeitos á exixencia de garantías cando a contía das subvencións exceda os 30.000 euros, e o seu importe non poderá exceder en ningún caso o 80% do total de subvención concedida.
6. Non obstante, os beneficiarios non deberan constituír garantías cando a natureza dos programas que se desenvolverán permita considerar fases ou partes dunha actividade ou proxecto susceptibles de avaliación independente, de modo que permitan a comprobación da realización, xustificación e pagamento das actuacións financiadas e non se considere necesario para asegurar o cumprimento dos compromisos por este asumidos.
Artigo 16º.-Infraccións e sancións.
Aos/ás beneficiarios/as das axudas reguladas nestas bases seranlles de aplicación o réxime de infraccións e sancións previsto nos artigos 50 e seguintes da Lei 9/2007, do 13 de xuño, de subvencións de Galicia e a súa normativa de desenvolvemento.
Artigo 17º.-Financiamento.
1. As axudas que deriven da aplicación desta orde financiaranse con cargo ás seguintes aplicacións orzamentarias dos proxectos de orzamentos xerais da Comunidade Autónoma de Galicia para o ano 2009:
11.03.713-C.781.1 dotada para a realización de probas para determinar a calidade xenética do gando vacún frisón con 550.000 euros.
11.03.713-C.781.5 dotada para a realización de probas para determinar a calidade xenética do gando vacún frisón con 660.000 euros.
11.03.713-C.770.5 dotada para a realización de probas para o rendemento no gando vacún frisón con 675.927 euros.
11.03.713-C.781.5 dotada para a realización de programas de cría no gando vacún frisón con 10.000 euros.
En calquera caso, cando o orzamento previsto para unha liña de axuda non sexa cuberto polas axudas concedidas, a contía correspondente será destinada a incrementar o crédito das outras liñas de axuda, por esta orde de preferencia a liña 1., 2. e 3. do artigo 1.
De acordo co artigo 5 da Orde do 11 de febreiro de 1998, pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001, a validez desta orde estará condicionada á existencia de crédito adecuado e suficiente nos orzamentos xerais da Comunidade Autónoma de Galicia para o exercicio 2009, así como á subsistencia das circunstancias de feito e de dereito existentes no momento de ditarse esta.
2. Así mesmo, os importes dos orzamentos xerais da Comunidade Autónoma de Galicia cos que se financiarán estas axudas poderanse incrementar con fondos estatais ou autonómicos achegados para o efecto.
Disposicións adicionais
Primeira.-En todas aquelas cuestións non previstas nesta orde será de aplicación o disposto nos artigos na Lei 9/2007, do 13 de xuño, de subvencións de Galicia.
Segunda.-As axudas reguladas por esta orde rexeranse polas normas comunitarias aplicables e, concretamente, polo Regulamento (CE) nº 1857/2006 da Comisión do 15 de decembro de 2006 (DO L 358, do 16 de decembro de 2006), sobre aplicación dos artigos 87 e 88 do Tratado ás axudas estatais para pequenas e medianas empresas dedicadas á produción de produtos agrícolas e polo que se modifica o Regulamento (CE) nº 70/2001.
Esta orde está suxeita á comunicación á Unión Europea e o pagamento das axudas quedará, en todo caso, condicionado a que os órganos competentes da Unión Europea adopten unha decisión de non formular obxeccións a estas, ou declarasen a subvención compatible co Mercado Común, e as posibles observacións e modificacións derivados de tal pronunciamento.
Terceira.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as normas necesarias para o mellor cumprimento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de decembro de 2008.
Alfredo Suárez Canal
Conselleiro do Medio Rural
Ver referencia pdf "24400D009P019.PDF"
ANEXO V
Contido do anexo I do Regulamento (CE) 364/2004 da Comisión do 25 de febreiro de 2004
Definición de microempresas, pequenas e medianas empresas adoptada pola comisión
Artigo 1º.-Empresa.
Considerarase empresa toda entidade, independentemente da súa forma xurídica, que exerza unha actividade económica. En particular, consideraranse empresas as entidades que exerzan unha actividade artesanal ou outras actividades a título individual ou familiar, as sociedades de persoas e as asociacións que exerzan unha actividade económica de forma regular.
Artigo 2º.-Os efectivos e límites financeiros que definen as categorías de empresas.
1. A categoría de microempresas, pequenas e medianas empresas (PEME) está constituída polas empresas que ocupan a menos de 250 persoas e cuxo volume de negocios anual non excede os 50 millóns de euros ou cuxo balance xeral anual non excede os 43 millóns de euros.
2. Na categoría das PEME, defínese unha pequena empresa como unha empresa que ocupa a menos de 50 persoas e cuxo volume de negocios anual ou cuxo balance xeral anual non supera os 10 millóns de euros.
3. Na categoría das PEME, defínese unha microempresa como unha empresa que ocupa a menos de 10 persoas e cuxo volume de negocios anual ou cuxo balance xeral anual non supera os 2 millóns de euros.
Artigo 3º.-Tipos de empresas considerados para o cálculo dos efectivos e os importes financeiros.
1. É unha «empresa autónoma» a que non pode cualificarse nin como empresa asociada para efectos do número 2, nin como empresa vinculada para os efectos do número 3.
2. Son «empresas asociadas» todas as empresas ás que non se pode cualificar como empresas vinculadas para os efectos do número 3 e entre as cales existe a relación seguinte: unha empresa (empresa participante) posúe, por si soa ou conxuntamente cunha ou máis empresas vinculadas para os efectos da definición do número 3, o 25% ou máis do capital ou dos dereitos de voto doutra empresa (empresa participada).
Unha empresa pode, non obstante, recibir a cualificación de autónoma, sen empresas asociadas, aínda que se acade ou se supere o límite máximo do 25%, cando estean presentes as categorías de investidores seguintes, e a condición de que entre estes, individual ou conxuntamente, e a empresa en cuestión non existan os vínculos descritos no número 3:
a) Sociedades públicas de participación, sociedades de capital risco, persoas físicas ou grupos de persoas físicas que realicen unha actividade regular de investimento en capital risco (investidores providenciais ou business angels) e invistan fondos propios en empresas sen cotización bolsista, desde que o investimento do devandito business angels na mesma empresa non supere 1.250.000 euros;
b) Universidades ou centros de investigación sen fins lucrativos;
c) Investidores institucionais, incluídos os fondos de desenvolvemento rexional;
d) Autoridades locais autónomas cun orzamento anual de menos de 10 millóns de euros e unha poboación inferior a 5.000 habitantes.
3. Son «empresas vinculadas» as empresas entre as cales existe algunha das seguintes relacións:
a) Unha empresa posúe a maioría dos dereitos de voto dos accionistas ou socios doutra empresa;
b) Unha empresa ten dereito a nomear ou revogar a maioría dos membros do órgano de administración, dirección ou control doutra empresa;
c) Unha empresa ten dereito a exercer unha influencia dominante sobre outra, en virtude dun contrato celebrado con ela ou unha cláusula estatutaria da segunda empresa;
d) Unha empresa, accionista ou asociada a outra, controla soa, en virtude dun acordo celebrado con outros accionistas ou socios da segunda empresa, a maioría dos dereitos de voto dos seus accionistas.
Hai presunción de que non existe influencia dominante cando os investidores enunciados no segundo parágrafo do número 2 non teñan implicación directa ou indirecta na xestión da empresa en cuestión, sen prexuízo dos dereitos que lles correspondan na súa calidade de accionistas ou de asociados.
As empresas que manteñan calquera das relacións previstas no parágrafo primeiro a través doutra ou outras empresas, ou cos investidores enumerados no número 2, consideraranse tamén vinculadas.
Consideraranse tamén empresas vinculadas as que manteñan algunha das devanditas relacións a través dunha persoa física ou un grupo de persoas físicas que actúen de común acordo, se devanditas empresas exercen a súa actividade ou parte dela no mesmo mercado de referencia ou en mercados contiguos.
Considerarase «mercado contiguo» o mercado dun produto ou servizo situado nunha posición inmediatamente anterior ou posterior á do mercado en cuestión.
1.-A excepción dos casos citados no segundo parágrafo do número 2, unha empresa non pode ser considerada como PEME, se o 25% ou máis do seu capital ou dos seus dereitos de voto están controlados, directa ou indirectamente, por un ou máis organismos públicos ou colectividades públicas.
2.-As empresas poden efectuar unha declaración relativa á súa cualificación como empresa autónoma, asociada ou vinculada, así como aos datos relativos aos límites máximos enunciados no artigo 2. Pode efectuarse esta declaración aínda que o capital estea distribuído de tal forma que non se poida determinar con precisión quen o posúe, se a empresa declara con presunción lexítima e fiable que o 25% ou máis do seu capital non pertence a outra empresa ou non o detenta conxuntamente con empresas vinculadas entre elas ou a través de persoas físicas ou dun grupo de persoas físicas. Tales declaracións non eximen dos controis e verificaciones previstos polas normativas nacionais ou comunitarias.
Artigo 4º.-Datos que hai que tomar en conta para calcular os efectivos, os importes financeiros e o período de referencia.
1. Os datos seleccionados para o cálculo do persoal e os importes financeiros son os correspondentes ao último exercicio contable fechado, e calcúlanse sobre unha base anual. Tense en conta a partir da data en que se pechan as contas. O total de volume de negocios calcularase sen o imposto sobre o valor engadido (IVE) nin tributos indirectos.
2. Cando unha empresa, na data de peche das contas, constate que se superaron nun sentido ou noutro, e sobre unha base anual, os límites máximos de efectivos ou os límites máximos financeiros enunciados no artigo 2, esta circunstancia só lle fará adquirir ou perder a calidade de media ou pequena empresa, ou de microempresa, se esta superación se produce en dous exercicios consecutivos.
3. En empresas de nova creación que non pecharon aínda as súas contas, utilizaranse datos baseados en estimacións fiables realizadas durante o exercicio financeiro.
Artigo 5º.-Os efectivos.
Os efectivos corresponden ao número de unidades de traballo anual (UTA), é dicir, ao número de persoas que traballan na empresa en cuestión ou por conta de devandita empresa a tempo completo durante todo o ano de que se trate. O traballo das persoas que non traballan todo o ano, ou traballan a tempo parcial, independentemente da duración do seu traballo, ou o traballo estacional, cóntanse como fraccións de UTA. Nos efectivos contabilízanse as categorías seguintes:
a) Asalariados;
b) Persoas que traballan para a empresa, que teñan con ela un vínculo de subordinación e estean asimiladas a asalariados consonte o Dereito nacional;
c) Propietarios que dirixen a súa empresa;
d) Socios que exerzan unha actividade regular na empresa e gocen de vantaxes financeiras por parte da empresa.
Os aprendices ou alumnos de formación profesional con contrato de aprendizaxe ou formación profesional non se contabilizarán dentro dos efectivos. Non se contabiliza a duración dos permisos de maternidade ou dos permisos parentais.
Artigo 6º.-Determinación dos datos da empresa.
1. No caso de empresas autónomas, os datos, incluídos os efectivos, determinaranse, unicamente, sobre a base das contas da devandita empresa.
2. Os datos, incluídos os efectivos, dunha empresa con empresas asociadas ou vinculadas, determinaranse sobre a base das contas e de máis datos da empresa, ou ben, se existen, sobre bases das contas consolidadas da empresa, ou das contas consolidadas nas cales a empresa estea incluída por consolidación.
Aos datos previstos no primeiro parágrafo agregaranse os datos das posibles empresas asociadas coa empresa en cuestión, situadas en posición inmediatamente anterior ou posterior a esta. A agregación será proporcional á porcentaxe de participación no capital ou nos dereitos de voto (á máis elevada destas dúas porcentaxes). En caso de participacións cruzadas, aplicarase a porcentaxe máis elevada.
Aos datos previstos no primeiro e segundo parágrafo engadirase o 100% dos datos das empresas que poidan estar directa ou indirectamente vinculadas á empresa en cuestión e que non sexan incluídas nas contas por consolidación.
3. Para aplicar o número 2, os datos das empresas asociadas coa empresa en cuestión han de proceder das contas consolidadas, se existen, e dos demais datos, aos cales se deberá engadir o 100% dos datos das empresas vinculadas a estas empresas asociadas, agás se os seus datos xa incluísense por consolidación.
Para aplicar devandito número 2, os datos das empresas vinculadas á empresa en cuestión deberán proceder das súas contas consolidadas, se existen, e dos demais datos. A estes deberanse agregar, proporcionalmente, os datos das empresas que poidan estar asociadas a estas empresas vinculadas, situadas en posición inmediatamente anterior ou posterior a estas, agás se se incluísen xa nas contas consolidadas nunha proporción polo menos equivalente á porcentaxe definida no segundo guión do apartado 2.
4. Cando nas contas consolidadas non consten os efectivos dunha empresa dada, calcularase incorporando de maneira proporcional os datos relativos ás empresas coas cales a empresa estea asociada, e engadindo os relativos ás empresas coas que estea vinculada.